(70)

Komisija suderinama su vidaus rinka pagal SESV 107 straipsnio 3 dalies c punktą laikys pagalbą atsinaujinančiųjų išteklių elektros energijos gamybai, vandenilio gamybai iš atsinaujinančiųjų energijos išteklių, biodujų ir biometano gamybai iš atliekų ir liekanų, elektros ir šiluminės energijos kaupimui ir atsinaujinančių šilumos išteklių plėtrai skatinti, jeigu bus laikomasi šių sąlygų: a. pagalba teikiama vienam iš šių tikslų: i. fotovoltinei ar kitai elektros energijai iš saulės energijos gaminti; ii. elektros energijai iš vėjo energijos gaminti; iii. geoterminei energijai gaminti; iv. elektros energijai ar šiluminei energijai kaupti (taip pat derinant su vienos ar kelių rūšių investicijomis, kurioms taikomas šis skirsnis); v. šilumai iš atsinaujinančiųjų išteklių gaminti, taip pat ir naudojant šilumos siurblius, atitinkančius Europos Parlamento ir Tarybos direktyvos (ES) 2018/2001 (99) VII priedą; vi. vandeniliui iš atsinaujinančiųjų energijos išteklių gaminti; vii. biodujoms ir biometanui iš atliekų ir liekanų gaminti laikantis ES tvarumo kriterijų pagal Direktyvos (ES) 2018/2001 29 straipsnį ir Reglamentą (ES) 2018/841 (100); b. paramos schemos gali būti apribotos viena ar keliomis technologijomis pagal 70 punkto a papunktį, tačiau negali aprėpti jokio dirbtinio apribojimo ar diskriminacijos (įskaitant licencijų, leidimų ar koncesijų suteikimą, kai jų reikia), pavyzdžiui, projekto dydžio, vietos ar regioninių aspektų apribojimų ar 70 punkto a papunktyje nurodytų technologijų labai specifinių rūšių (porūšių); c. pagalba teikiama tiesioginėmis dotacijomis, grąžintinais avansais, paskolomis, garantijomis arba mokesčių lengvatomis; d. pagalba teikiama pagal schemą, kuriai numatyta tam tikra apimtis ir biudžetas; e. pagalba suteikiama ne vėliau kaip 2023 m. gruodžio 31 d., o įrenginiai turi būti baigti instaliuoti ir pradėti veikti per 30 mėnesių po pagalbos sutekimo datos arba per 36 mėnesius po pagalbos jūros vėjo elektrinių parkams ir vandenilio iš atsinaujinančiųjų energijos išteklių gamybos įrenginiams, suteikimo datos. Jei šio termino nesilaikoma, po pirmų 3 vėlavimo mėnesių už kiekvieną vėlavimo mėnesį turi būti grąžinama 5 % skirtos pagalbos sumos arba ji turi būti atitinkamai mažinama, nuo šešto vėlavimo mėnesio grąžinama suma padidinama iki 10 % už kiekvieną vėlavimo mėnesį, išskyrus atvejus, kai vėluojama dėl priežasčių, kurių pagalbos gavėjas negali kontroliuoti ir kurių pagrįstai negalėjo numatyti (101); f. jeigu pagalba teikiama sutarčių dėl vykdomų pagalbos mokėjimų forma, tų sutarčių trukmė neturi būti ilgesnė nei 20 metų po to, kai įrenginiai, kuriems teikta pagalba, pradeda veikti; g. pagalba teikiama rengiant atvirą, aiškų, skaidrų ir nediskriminacinį konkurencinį konkursą, pagrįstą iš anksto nustatytais objektyviais kriterijais, kuriais kuo labiau sumažinama strateginio pasiūlymų teikimo rizika. Bent 70 % visų atrankos kriterijų, naudojamų pasiūlymų eilei nustatyti, turi būti išreikšti pagalba vienam aplinkos apsaugos vienetui (102) arba pagalba vienam atiduodamosios energijos arba galios vienetui; h. konkurencinis konkursas nėra privalomas, kai pagalba teikiama mokesčių lengvatų forma, jeigu ji teikiama tuo pačiu būdu visoms tinkamoms finansuoti įmonėms, vykdančioms veiklą tame pačiame ekonominės veiklos sektoriuje ir esančioms tokioje pačioje ar panašioje faktinėje padėtyje atsižvelgiant į pagalbos priemonės paskirtį ir tikslus. Be to, konkurencinis konkursas nėra privalomas, kai vienai įmonei ir vienam projektui teikiama pagalba neviršija 25 mln. EUR, o pagalbos gavėjai yra maži projektai, apibrėžiami taip: i. elektros energijos gamybos, elektros energijos arba šiluminės energijos kaupimo atveju – projektai, kurių įrengtoji galia neviršija 1 MW; ii. šilumos gamybos ir dujų gavybos technologijų atveju – projektai, kurių įrengtoji ar lygiavertė galia neviršija 1 MW; iii. vandenilio gamybos iš atsinaujinančiųjų energijos išteklių atveju – projektai, kurių įrengtoji ar lygiavertė galia neviršija 3 MW; iv. biodujų ir biometano gamybos iš atliekų ir liekanų atveju – projektai, kurių įrengtoji galia neviršija 25 000 tonų per metus; v. 100 % MVĮ priklausančių arba atsinaujinančiųjų išteklių energijos bendrijos projektų atveju – projektai, kurių įrengtoji galia neviršija 6 MW; vi. projektų, kurie 100 % priklauso mažosioms ir labai mažoms įmonėms arba atsinaujinančiųjų išteklių energijos bendrijoms ir skirti tik vėjo energijai gaminti, atveju – projektai, kurių įrengtoji galia neviršija 18 MW. Jeigu pagalba mažiems projektams neteikiama per konkurencinį konkursą, pagalbos intensyvumas negali viršyti 45 % visų investicinių išlaidų; Pagalbos intensyvumas gali būti padidintas 20 procentinių punktų, kai pagalba teikiama mažosioms įmonėms, ir 10 procentinių punktų, kai pagalba teikiama vidutinėms įmonėms; i. turi būti nustatyta gamybos apimtis ar pajėgumai, dėl kurių rengiamas konkursas, siekiant užtikrinti, kad konkursas būtų iš tiesų konkurencinis. Valstybė narė privalo įrodyti tikimybę, kad apimtis, dėl kurios rengiamas konkursas, atitiks galimus projektų pasiūlymus. Tai gali būti padaryta atsižvelgiant į praeityje rengtus aukcionus, technologijų tikslus nacionaliniame energetikos ir klimato srities veiksmų plane (103) arba nustatant apsaugos mechanizmą siekiant atsižvelgti į nepakankamų pasiūlymų riziką. Jeigu per konkurencinį konkursą kelis kartus nepateikiama pakankamai pasiūlymų, valstybė narė turi nustatyti taisomąsias priemones bet kuriai būsimai su ta pačia technologija susijusiai schemai, apie kurią ji praneš Komisijai; j. pagalbos paskirtis turi būti išsaugoti veiksmingas veiklos iniciatyvas ir kainų signalus. Be to, pagalba turi būti suplanuota taip, kad leistų spręsti nenumatyto pelno problemą, įskaitant ypač aukštų elektros energijos ar dujų kainų laikais, iš anksto nustatant susigrąžinimo mechanizmą arba pagalbą teikiant abipusių susitarimų dėl skirtumų forma (104); k. jeigu pagalba teikiama vandeniliui iš atsinaujinančiųjų energijos išteklių gaminti, valstybė narė turi užtikrinti, kad vandenilis būtų gaminamas iš atsinaujinančiųjų energijos išteklių pagal Direktyvoje (ES) 2018/2001 išdėstytą iš atsinaujinančiųjų išteklių gaminamam nebiologinės kilmės skystajam ir dujiniam transporto kurui taikomą metodiką; l. pagalba pagal šią priemonę neturi būti derinama su kita pagalba toms pačioms tinkamoms finansuoti išlaidoms padengti; m. pagalba gali būti suteikta investicijoms, su kuriomis susiję darbai pradėti 2022 m. liepos 20 d.; projektams, pradėtiems iki 2022 m. liepos 20 d., pagalba gali būti teikiama, jeigu ji būtina investicijai smarkiai paspartinti arba jos apimčiai išplėsti. Tokiais atvejais pagalbos skyrimo kriterijus atitinka tik papildomos išlaidos, susijusios su spartinimo pastangomis arba platesne apimtimi; n. pagalba turi skatinti pagalbos gavėją vykdyti investiciją, kurios be pagalbos jis nevykdytų arba kurią vykdytų mažesniu mastu arba kitaip. Komisija mano, kad, atsižvelgiant į išskirtinius ekonominius sunkumus, kurie įmonėms kyla dėl dabartinės krizės, jeigu pagalba nebūtų teikiama, pagalbos gavėjai paprastai tęstų savo veiklą jos nekeisdami, jeigu toks veiklos tęsimas jos nekeičiant nėra Sąjungos teisės pažeidimas; o. valstybė narė turi užtikrinti, kad būtų laikomasi reikšmingos žalos nedarymo principo.